#### Številka: 03206-5/2013-3

Datum: 27. 3. 2013

OSNUTEK

**ZAPISNIK**

8. redne seje Komisije za poimenovanje naselij in ulic, ki je bila v sredo 27. 3. 2013 s pričetkom ob 18.30 uri, v Banketni dvorani, Mestne hiše, Mestni trg 1, Ljubljana.

NAVZOČI ČLANI:

Predsednica prof.dr. Milena Mileva Blažić, ostali člani, Marjan Jernej Virant, Aleš Mižigoj, Iztok Kordiš, Primož Hainz, Janez Moškrič in tajnik odbora Jan Skoberne.

NAVZOČNOST OPRAVIČILI: podpredsednica Mojca Škrinjar.

NAVZOČI STALNO VABLJENI STROKOVNI SODELAVCI:

Marjan Belec iz Oddelka za gospodarske dejavnosti in promet, Janez Dotti iz Oddelka za ravnanje z nepremičninami, Mojca Krivec iz GURS Območna geodetska uprava Ljubljana (OGUL), iz Oddelka za urejanje prostora Ivan Stanič in Karel Pollak ter Miha Verbič iz mestne uprave.

Na zasedanju je manjkal en član komisije.

Člani komisije so pred sejo prejeli vsa gradiva k 1.tč., k 2. tč. in 3. tč., delo komisije pa je dostopno na spletni strani komisije:

<http://www.ljubljana.si/si/mol/mestni-svet/komisije-mestnega-sveta/komisija-za-poimenovanja-ulic-in-naselij>/.

Predsednica komisije prof.dr. Milena Mileva Blažić je pozdravila vse navzoče člane in dala v razpravo predlagan dnevni red. Ker ni bilo danih pripomb, je bil dan na glasovanje

**PREDLOG SKLEPA:**

**Komisija za poimenovanje naselij in ulic sprejme predlagani dnevni red 8. redne seje.**

Navzočih je bilo 6 članov.

Za je glasovalo 6 članov. Proti ni glasoval nihče.

Sklep je bil sprejet.

**SPREJETI DNEVNI RED:**

1. Potrditev zapisnika 7. seje,
2. Predlog za označitev nekdanje »Pionirske proge« in pobuda za poimenovanje dela kolesarske steze na trasi nekdanje Pionirske železnice od Rožne doline cesta VI mino Živalskega vrta do Koseške ceste,
3. Informacija o zaključni fazi projekta »Ljubljanske ulice na spletnem naslovu Mestne občine Ljubljana« (poročajo nosilci projekta: Skoberne Jan, Belec Marjan in Bojana Horvat),
4. Pobude in vprašanja članov komisije.

**AD 1**

Potrditev zapisnika 7. redne seje Komisije za poimenovanje naselij in ulic

Predsednica komisije je dala v razpravo osnutek zapisnika in vprašala, če so pripombe k osnutku zapisnika.

Tajnik komisije Jan Skoberne je člane komisije opozoril na redakcijski popravek zapis, ki se nanaša na besedilo, in sicer v 1. PREDLOGU SKLEPA AD 3. točke Predlogi imen in lokacij za poimenovanja ulic v MOL, prejeti predlogi meščanov (svoje pobude posredujejo sodelavci in člani komisije) se doda še besedilo „ČS Trnovo“, ker je ta krajevno pristojna.

Tako se 1. sprejeti sklep glasi:

**Komisija za poimenovanje naselij in ulic bo pri obravnavi treh imen novih ulic s potekom od Ceste dveh cesarjev izbirala te v sodelovanju z občani ČS Trnovo in ČS Vič.**

**1. PREDLOG SKLEPA:**

Komisija za poimenovanje naselij in ulic se strinja z redakcijsko pripombo.

Navzočih je bilo 6 članov.

Za je glasovalo 6 članov. Proti ni glasoval nihče.

Sklep je bil sprejet.

**2. PREDLOG SKLEPA:**

Komisija za poimenovanje naselij in ulic potrdi zapisnik 7. redne seje komisije skupaj s pripombo.

Navzočih je bilo 6 članov.

Za je glasovalo 6 članov. Proti ni glasoval nihče.

Sklep je bil sprejet.

**AD 2**

**Predlog za označitev nekdanje »Pionirske proge« in pobuda za poimenovanje dela kolesarske steze na trasi nekdanje Pionirske železnice od Rožne doline cesta VI mino Živalskega vrta do Koseške ceste**

Predsednica je predala uvodno besedo tajniku Janu Skobernetu, ki je članom predstavil obravnavani predlog in pobudo TD Koseze, ki je posredovana županu g. Zoranu JANKOVIĆU že v lanskem letu. Predmet te je obeležitev nekdanje pionirske železnice, ki je potekala od Rožne doline do Kosez po trasi sedanje kolesarske steze. TD Koseze se prizadeva, da se sedanja obstoječa kolesarska steza poimenuje po »pionirski progi«, da pa se ob nekdanji železnici na primernem mestu oz. nekaterih mestih namestijo vsaj spominske table, eno pri nekdanji pionirski železniški postaji TV-15 v Rožni dolini, drugo na parkirnem mestu levo od Živalskega vrta in tretjo v bližini Koseškega bajerja.

Člane komisije je spomnil, da je Komisija za poimenovanje naselij in ulic na svoji 3. seji dne 14.6.2012 sprejela SKLEP:

**Komisija podpira pobudo vendar ugotavlja, da ta pobuda ni znotraj njenih pristojnosti in predlaga, da se pri Oddelku za urejanje prostora in Oddelku za kulturo pridobi ustrezno dokumentacijo in predlaga poimenovanja tudi drugih poti, če se izkaže za primerno.**

Član komisije Marjan Jernej Virant je bil mnenja, da se mora imenovati Pionirska železnica in ne Pionirska proga.

Karel Pollak je člane komisije seznanil z informacijo, da obstaja karta kolesarskega omrežja na območju MOL.

Marjan Belec je seznanil člane komisije s mnenjem OGDP-ja o pobudi za obeležitev »Pionirske proge« v Ljubljani. Bil je na stališču, da je kolesarsko stezo možno poimenovati po Pionirski železnici v okviru projekta označitve kolesarskih poti, ki ga izvaja RRA LUR. V projektu gra za označitev cca 1000 km kolesarskih poti. Predlaga, da zaradi jasnosti imena se uporablja besedna zveza »železnica« namesto »proga« in da bo oblika tabel drugačna od sedanjih uličnih tabel.

V razpravi se je komisija seznanila z pomembnejšimi ugotovitvami in stališči :

1. da sta na podlagi sklepa 3. seje komisije z dne 14.6.2012  pridobljeni strokovni stališči Oddelka za urejanje prostora in Oddelku za kulturo na podlagi katerih se lahko pristopi k označitvi nekdanje pionirske železnice kot je to predlagalo Turistično društvo Koseze;
2. da je predstavnik Oddelka za gospodarske dejavnosti in promet podal strokovno stališče Odseka za promet upoštevaje navodila oddelkov z dne 19.3.2013 in  namenom, da MOL zagotovi celostno podobo obeležitve trase Pionirske železnice  tako, da bo določena lokacija spominskih obeležij in njihovo oblikovanje ter besedilo z morebitnimi grafikami in fotografijami in da je oblikovanje tabel že v pripravi, kot tudi, da je kolesarsko stezo možno poimenovati po Pionirski železnici v okviru projekta označitve kolesarskih poti, ki ga izvaja RRA LUR;
3. da se prouči vprašanje pobudnika, če bodo pristojne službe v MOL poskrbele, da bo TD Koseze do 13. Junija 2013, ko bodo praznovali 65. obletnico obratovanja železnice, omogočilo postavitev označitve nekdanje »Pionirske proge«.

Tajnik komisije je v svoji PP predstavitvi gradiv predlagal, da se komisija zlahka odloči za poimenovanje te kolesarske steze kot **»Kolesarska pot Pionirske železnice«**, ker ta obstoječa kolesarska steza poteka po zgodovinski trasi nekdanje pionirske železnice, kar je predstavil tudi na aplikaciji projekta »Ljubljanske ulice na spletnem naslovu MOL«. Poimenovanje naj se upošteva že v letošnjem paketu ulic, ki ga strokovni sodelavci pripravljajo v okviru osnutka odloka, skladno s programom dela komisije za leto 2013.

Po zaključeni razpravi v kateri so sodelovali vsi navzoči, je dala predsednica na glasovanje

**PREDLOG SKLEPA:**

**Komisija za poimenovanje naselij in ulic sprejema pobudo Turističnega društva Koseze za poimenovanje dela kolesarske steze na trasi nekdanje Pionirske železnice od Rožne doline cesta VI mimo Živalskega vrta do Koseške ceste in izbrala ime »Kolesarska pot Pionirske železnice« za pripravo osnutka odloka, ki bo pripravljen v maju mesecu 2013.**

Navzočih je bilo 6 članov.

Za je glasovalo 6 članov. Proti ni glasoval nihče.

Sklep je bil sprejet.

**AD 3**

**Informacija o zaključni fazi projekta »Ljubljanske ulice na spletnem naslovu Mestne občine Ljubljana«**

(poročajo nosilci projekta: Skoberne Jan, Belec Marjan in Bojana Horvat)

Jan Skoberne je predstavil projekt komisije (KPNU) »Ljubljanske ulice na spletnem naslovu Mestne občine Ljubljana«. Povedal je kaj je bilo dogovorjeno na sestanku sodelavcev dne 13.2.2013 v prostorih Centra za informatiko MU MOL.

Na delovnem sestanku je bilo sprejeto, da:

1. se oblikuje uvodni tekst za splet in popravek ostalih tekstov;
2. so znani vsi podatki za novoimenovane ulice, sprejete v času obeh mandatov župana Zorana Jankoviča vključno z zadnjima odlokoma, ki sta uveljavljena z dnem 1.2.2013 in morajo biti vsebinsko vključeni in predstavljeni javnosti;
3. rok javne objave projekta oz njegovega »portala« na spletnem naslovu MOL je vezan na potrditev projekta »Ljubljanske ulice na spletnem portalu MOL«, predpostavlja se na aprilski redni seji KPNU, ki bo posredovala informacijo mestnim svetnikom na majski seji;
4. dne 10.4.13 je datum za zaključek naloge in datum sklica redne seje Komisije za poimenovanje naselij in ulic, ki bo potrdila ta projekt predno se objavi »portal« na spletnem naslovu MOL in predlaga županu da se ga posreduje javnosti v uporabo.

Člane komisije je seznanil z delovno različico besedila kjer je zapisano:

»Mineva že 120 let od ustanovitve prve stalne komisije za poimenovanje ulic in trgov v Ljubljani, ko je Mestni svet na svoji seji 15. januarja 1889 leta poimenoval Ivana Hribarja Frana Povšeta, Ivana Rozmana, dr. Josip Vošnjaka , Tomo Zupana v od »Odsek petih članov, katerega naloga bode, določevati imena mestnim trgom in ulicam«.

Predlgal je, da se besedilo nadomesti z naslednjim:

»Drugo leto 19. januarja 2014 bo minilo že 120 let od ustanovitve prve »stalne« komisije za poimenovanje ulic in trgov v Ljubljani, ki je še danes pristojno delovno telo pri Mestnem svetu Mestne občine Ljubljana kot predlagateljica vseh poimenovanj ulic, trgov in parkov na področju sedanjega prostora Mestne občine Ljubljana.

Mestni svet je na svoji takratni seji dne 15. januarja 1889 leta poimenoval Ivana Hribarja Frana Povšeta, Ivana Rozmana, dr. Josip Vošnjaka, Tomo Zupana v »Odsek petih članov, katerega naloga bode, določevati imena mestnim trgom in ulicam«.

To gradivo bo pregledala in potrdila predsednica prof.dr. Milena Mileva Blažič, pri tem ji bo pomagala ga. Sonja Anžič.

Jan Skoberne je predlagal tudi, da se besedilo nadomesti z novim, ki se glasi:

**„Komisija za poimenovanje naselij in ulic v mandatu župana Zorana Jankovića “**

Komisija za poimenovanje naselij in ulic v tem mandatu, ki traja od leta 2010-2014, je delovno telo Mestnega sveta Mestne občine Ljubljana z nalogo, da obravnava oziroma pripravi predloge za poimenovanja naselij in ulic na območju Mestne občine Ljubljana. Predsednica te komisije je izr. prof. dr. Milena Mileva Blažić, podpredsednica je Mojca Škrinjar, ostali člani pa so: Iztok Kordiš, Marjan Jernej Virant, Janez Moškrič, Aleš Mižigoj in Primož Hainz. Komisija šteje 7 članov, od teh so štirje svetniki mestnega sveta, trije pa člani iz vrst meščanov.

Besedilo se dodatno opremimi s podatki: »Ljubljana v številkah«

*Površina MOL*: 275 km2 (170.8 sq mi)
*GEO lokacija*: 46°03'20'' N / 14°30'30'' E
*Nadmorska višina:* 298 m (623 ft)
*Dolžina meje MOL*: 137280 m
*Število ulic:* 1623 prejšnje število 1550
*Število naselij*: 38
*Število trgov*: 22
*Število parkov*: 8

Predstavnica GURS OGUL, Mojca Krivec je posredovala točen podatek o številu ulic, ki jih imajo v evidenci, do vključno zadnje sprejetih z objavo v Ur.listu RS štejemo v MOL 1623 ulic.

Predsednica komisije je predlagala, da se na spletni naslov »Ljubljanske ulice« doda obrazec, ki bi omogočil, da se morebitne napake, ki jih uporabniki tega spletnega naslova najdejo, lahko napišejo ter pošljejo. Predlagala je tudi, da bi se ob 125. obletnici komisije vsi člani sprehodili po ljubljanskih ulicah in imeli majhno razstavo, kar bo predmet predhodnih priprav na to obeležitev.

Po končani razpravi je bil dan na glasovanje:

**1. PREDLOG SKLEPA:**

**Komisija ugotavlja, da je projekta »Ljubljanske ulice na spletnem naslovu Mestne občine Ljubljana« v zaključni fazi in da se še dogradijo posamezni podatki, skladno s predstavitvijo in zadolžitvami na seji komisije.**

Navzočih je bilo 6 članov.

Za je glasovalo 6 članov. Proti ni glasoval nihče.

Sklep je bil sprejet.

**2. PREDLOG SKLEPA:**

**Strokovni sodelavci komisije naj proučijo podatkovni obseg projekta in določijo časovni rok nekaj mesecev, da se bo bazo podatkov dopolnilo in nadgradilo skladno z začrtanim programom.**

Navzočih je bilo 6 članov.

Za je glasovalo 6 članov. Proti ni glasoval nihče.

Sklep je bil sprejet.

**3. PREDLOG SKLEPA:**

**Strokovni sodelavci komisije naj pripravijo osnutek gradiva kot informacijo o projektu za sejo mestnega sveta v mesecu maju, najkasneje v juliju (8.7.2013) po programu dela MS MOL.**

Navzočih je bilo 6 članov.

Za je glasovalo 6 članov. Proti ni glasoval nihče.

Sklep je bil sprejet.

**AD 4**

Pobude in vprašanja

1. Karel Pollak je podal informacijo o postavitvi kartomatov na Prešernovem trgu.

Marjan Jernej Virant je pokazal karto Ljubljane, ki ji je manjkalo veliko ulic. Bil je mnenja, da morajo karte biti celovite in zajemati tudi seznam ulic v Ljubljani, da se bodo uporabniki bolje znašli v prostoru mesta.

Zaključek:

Predsednica komisije je predlagala, da se Javnemu zavodu Turizem Ljubljana posreduje mnenje o tem, da so določene karte, ki se jih dobi pri njih pomankljive.

1. Tajnik komisije je člane in stalne sodelavce komisije ponovno opozoril na vsebino, ki jo je komisija že na zadnji seji obravnavala, telefonskega klica in e-poštnim sporočilom poslanim s strani občank, ki imajo stalno bivališče na Štajerski cesti v Črnučah, te so izrazile nezadovoljstvo, ker so se šele sedaj seznanile z nameravanim preštevilčenjem stavb v katerih bivajo prebivalci Štajerske ceste od križišča z Zasavsko cesto in Dunajsko cesto do občinske meje v Trzinu. Teh stavb je večje število in so dosegljive tudi izven Štajerske ceste.

Navzoči so razpravljali, postavljen je bil zadržek, da se vseeno še zadevo ponovno prouči, saj so iz predstavitve problema na seji znane okoliščine nekaterih objektov, ki niso dosegljivi iz Štajerske ceste in bi lahko pripadali novoimenovani ulici tega predela. Prav tako so predlagali, da se pridobi strokovna stališča o tem.

Po razpravi je bil dan na glasovanje

SKLEP:

Komisija za poimenovanje naselij in ulic soglaša, da se pripravi pisni odgovor gospe Marjani Kranjc Vončina na podlagi predhodnih strokovnih mnenj, ki jih priprav skupina sodelavcev iz GURS OGUL, OGDP MOL in OUP MOL, te naj se posredujejo najkasneje do naslednje seje komisije.

Navzočih je bilo 6 članov.

Za je glasovalo 6 članov. Proti ni glasoval nihče.

Sklep je bil sprejet.

1. Tajnik komisije je opozoril tudi na problem pobude GURS, ki jo je posredovala Mojca Krivec za določitev treh novih ulic pri stavbah Ceste dveh cesarjev 104, 106 in 108, kar je bilo že obravnavano na prejšnji seji, kar je predmet sodelovanja s ČS Vič in ČS Trnovo ter dodal, da so tudi še druge ulice ob Cesti dveh cesarjev, ki bi jih prav tako lahko poimenovali kot samostojne ceste, saj se je ob pregledu trase Ceste dveh cesarjev v celoti izkazalo, da je potrebno korigirati potek te ceste.

Po razpravi je bil dan na glasovanje

**PREDLOG SKLEPA:**

Komisija se seznanja s temi strokovnimi vprašanji in meni, da jih strokovni sodelavci komisije urejajo v sodelovanju s krajevno pristojnima ČS Trnovo in ČS Vič.

Navzočih je bilo 6 članov.

Za je glasovalo 6 članov. Proti ni glasoval nihče.

Sklep je bil sprejet.

1. Tajnik je podal še informacijo o poteku že trasirane planinske poti, ki gre na Golovec – pot pa žal še ni v celoti markirana, kar bi pristojno planinsko društvo moralo storiti.
2. Predsednica komisije je želela, da se do naslednje seje komisije pripravi seznam pobud oziroma bodočih poimenovanj ulic.

S tem je bil izčrpan dnevni red 8. seje komisije.

Zasedanje je zaključeno ob 19.50 uri.

Zapisal

*Jan Skoberne prof.dr. Milena Mileva Blažić*

Višji svetovalec I. Predsednica